## Cultura dona suport a la celebració a València del Weird Market per a ajudar les empreses valencianes d’animació audiovisual i videojocs

*** La 16a edició de Weird Market se celebra per tercera vegada a València, de l’1 al 6 d’octubre i amb el suport de l’IVC
* La Filmoteca Valenciana acull les projeccions WFest, el festival internacional de curtmetratges d’animació d’este mercat**

El director general de l’Institut Valencià de Cultura (IVC), Álvaro López-Jamar, ha participat en la presentació dels continguts de la 16a edició de Weird Market, Mercat Internacional d’Animació, Videojocs i Nous Formats Audiovisuals, que se celebra per tercera vegada a València de l’1 al 6 d’octubre en La Filmoteca Valenciana, La Farinera i Las Naves.

En la seua intervenció, Álvaro López-Jamar ha destacat el suport de la Conselleria d’Educació, Cultura, Universitats i Ocupació, a través de l’IVC, a esta nova celebració de Weird Market a València, amb l’objectiu de “contribuir al fet que les empreses valencianes de l’animació audiovisual i del videojoc puguen distribuir, exhibir i donar a conéixer les seues produccions, així com trobar nous talents i establir acords de finançament i de coproducció en este important mercat internacional”.

El director general de l’IVC també ha destacat que “La Filmoteca Valenciana torna a ser seu de les projeccions de les seccions competitives del Festival Internacional de Curts d’Animació de Weird Market. D’esta manera, el públic valencià, així com les noves promocions d’animadors valencians i els professionals del sector, tindrà oportunitat de vore una extensa selecció de la més recent producció de curtmetratges procedents de tot el món”.

En la roda de premsa de presentació d’este mercat professional han participat també el director de Weird Market, José Luis Farias; el diputat de Fons Europeus, Administració Electrònica i Innovació de la Diputació de València, Juan Ramón Adsuara; i la directora de Las Naves, Marta Chillarón.

**Weird Market**

Weird Market és el mercat professional més important d’animació, videojocs i nous formats audiovisuals que se celebra a Espanya i un dels més importants d’Europa.

La seua programació inclou conferències, presentacions, trobades, reunions negoci a negoci (B2B), un fòrum d’ocupació i projeccions. Compta, a més, amb un mercat de curtmetratges d’animació destinat a distribuïdores, programadors i compradors de curtmetratges.

**Projeccions de WFest en La Filmoteca**

En el marc del Weird Market se celebra WFest, un festival internacional de curtmetratges d’animació, en el qual participen 25 curts internacionals i 11 nacionals seleccionats entre els quals es presenten al mercat professional. La Filmoteca Valenciana acollirà les projeccions dels diferents programes de curts a concurs en les categories nacional i internacional.

Els curtmetratges internacionals es projecten en tres sessions: el dimarts 1 d’octubre, a les 18:00 i 20:00 hores; i el dimecres 2 d’octubre, a les 18:00 hores. La projecció dels curtmetratges nacionals a competició serà el dijous 3 d’octubre, a les 20:00 hores, amb les presentacions dels directors dels curts. Esta sessió és gratuïta, amb el pas previ per taquilla per a retirar l’entrada.

El diumenge 6 d’octubre, a les 20:00 hores, es podrà veure la projecció del palmarés. Les produccions i coproduccions procedixen d’Hongria, els Estats Units, el Regne Unit, Eslovàquia, Països Baixos, França, Grècia, Itàlia, Suïssa, Xile, Portugal, l’Iran, Finlàndia, Dinamarca, el Canadà, Bèlgica, Islàndia, Txèquia, el Japó i Corea del Sud.

El jurat del WFest està compost pel portugués Bruno Caetano, productor i director de Cola Animation; María Pulido, directora d’art; l’anglesa Vanessa Wheeler, productora de desenrotllament de Lupus Films, i la irlandesa Moe Honan, directora executiva de Moetion Films.

**Activitats de mercat en La Farinera i Las Naves**

La principal novetat d’esta edició és Weird Invest, una jornada dedicada a la inversió i finançament per a projectes d’animació i videojocs. Weird Invest se celebrarà el dijous 3 d’octubre en La Farinera, gràcies al suport d’ICEX, Animation from Spain i Games from Spain.

La jornada ve a ampliar l’oferta de conferències i activitats professionals amb l’objectiu de cobrir tota la cadena de valor del sector. L’objectiu és acostar nous models de finançament, aprofundir en l’ús de tecnologies disruptives i analitzar casos d’estudi com Baoverse i Claynosaurz.

Entre els participants destaquen inversors, editors i institucions com  Triple Dragon, Animond, Blue Bits, Madwest, Raw Fury, Veemkade Capital, Blackmouth Games, Bright Gambit, Foton Games, Parabellum Games, Elipsis Capital, FEI-EIF, Hulahoop Media, ICO, Enisa, Spain Audiovisual Hub, CDTI, DeAPlaneta Entertainment, MEDIA, Ministeri de Cultura i CESCE, entre altres.

Dins de l’àrea d’indústria, Weird Market potència esta edició el *showroom*, amb la col·laboració d’Indie Dev Day. L’any passat esta proposta va atraure 12.000 assistents al llarg dels seus tres dies.

El 4 i 5 d’octubre, la plaça Weird acollirà una vintena d’expositors en Las Naves, a on a més d’Indie Dev Day, hi haurà espai per a Animalcoi i Prime the Animation!, així com per a centres formatius com Escola Superior d’Art i Tecnologia ESAT, Barreira A+D i la Universitat Politècnica de València.

En l’apartat de videojocs un total de 13 empreses acudiran a la cita per a exhibir les seues últimes novetats: Rave Team amb el seu *Space Diva*, Promvi Games amb *World Titans War*, Emergency Meeting Studios amb *Spells & Spices*, From The Moon amb *Falling Stars*, Nukefist amb *Genokids*, Le Slo amb *Death Match*, Half Sunk Games amb *The Dream Observatory* i *Blow-Up*, Xufa Games amb *Hexistence*, Remulla Games amb *K!chin*, Chumas Games amb *PANIK*, Mile Micic amb *Bosana - Gate of a Thousand Worlds, Can Pixel Studio* i *The Dude Games*.

Weird Market ha seleccionat un total de 180 projectes per al seu catàleg oficial. El Mercat inclou 10 llargmetratges, 39 curts, 22 sèries, 44 videojocs, 20 websèries, 8 projectes transmèdia, 15 còmics i 22 jocs de taula. Es presentaran un total de 27 amb la presència dels seus creadors o equips artístics en La Farinera el divendres 4 i el dissabte 5 d’octubre.

La jornada de captació (*recruitment*) se celebrarà el dimecres 2 d’octubre en Las Naves. En esta jornada dotze empreses capdavanteres del sector buscaran perfils professionals per a completar els seus equips de treball.

Així, tindran lloc més de 500 entrevistes de la mà de les empreses 3Doubles Producciones, Ánima Kitchent, Hampa Studio, Aupa Studio, TV ON Producciones, Studio Kimchi, Lightbox Animation Studios, Arxlight Pictures, Arx Anima, Alkimia Animation Studio, Pixel-Nexus i Flying Bark Productions.

La 16a edició de Weird Market està coorganitzada per la Conselleria d’Educació, Cultura, Universitats i Ocupació a través de l’Institut Valencià de Cultura. Compta també amb el patrocini principal d’Europa Creativa MEDIA, l’Ajuntament de València i la Diputació de València; la participació del Ministeri de Cultura, ICEX, València Innovation Capital, Acción Cultural Española a través del Programa per a la internacionalització de la cultura espanyola (PICE) i l’ICAA; el patrocini d’À Punt, HP; el suport d’IndieDevDay, Tangram Solutions, AVEPA, Animat, Movistar Plus+ i RTVE, entre altres.

Fecha: 25/09/2024